สวัสดีค่ะ หนูชื่อกุ๊กกิ๊ก อายุ13ปี ช่วงนี้หนูรู้สึกว่าตัวเองไม่เหมือนเดิมอะค่ะ แต่ก่อนจะร่าเริง พูดเก่ง เดี๋ยวนี้ไม่อยากพูดกับใคร อยากอยู่คนเดียว ปวดหัวหนักมากๆ อาทิตย์ละ3-4ครั้ง ร้องไห้คนเดียวบ่อยมาก บางครั้งอยู่ๆก็ร้องไห้แบบไม่มีสาเหตุค่ะ แล้วก็ชอบคิดว่าไม่มีใครรักหนู มีแต่คนรักพี่ชายมากกว่าหนู อะไรก็ไม่ได้มีแต่พี่ชายได้คนเดียว ตัวหนูเองเป็นคนคิดมาก ใครพูดอะไรนิดหน่อยก็จะเก็บมาคิด ผ่านไปเป็นเดือนก็ย้อนมาคิดแล้วร้องไห้ค่ะ คือร้องไห้ง่ายมากอะค่ะ อยากทราบว่ามีการผิดปกติอะไรหรือป่าวคะ
สวัสดีค่ะ @จากที่เล่ามา คิดว่า มีภาวะทางอารมณ์ไม่ปกติ อาจมีภาวะเครียด หรืออาจมีภาวะโรคซึมเศร้าค่ะ @ผู้ป่วยโรคซึมเศร้าจะมีอาการที่เปลี่ยนแปลงทั้งอารมณ์ ความรู้สึกนึกคิด ความจำ ความสัมพันธ์กับคนรอบข้างเปลี่ยนไป และอาการแสดงทางร่างกายต่างๆ โดยอาการอาจเปลี่ยนแปลงอย่างรวดเร็วเป็นสัปดาห์ หรือค่อยเป็นค่อยไปเป็นก็ได้ -อาการทางอารมณ์ เช่น เศร้า หดหู่ อ่อนไหว บางคนอาจมีความรู้สึกไม่แจ่มใส เบื่อหน่าย บางคนมีอาการหงุดหงิด ฉุนเฉียวได้ -ความรู้สึกนึกคิด เช่น มองอะไรแย่หมด ท้อแท้หมดหวัง รู้สึกไร้ค่า ไร้ความสามารถ บางคนอาจมีอารมณ์ชั่ววูบอยากทำร้ายตนเอง -สมาธิความจำแย่ลง -ความสัมพันธ์กับคนรอบข้างเปลี่ยนไป อาจจะเก็บตัว ไม่ค่อยพูด ทำงานแย่ลง -อาการแสดงทางร่างกาย เช่น อ่อนเพลีย ไม่มีแรง นอบหลับๆตื่นๆ ไม่เจริญอาหาร น้ำหนักลด ท้องผูก ท้องอืด ปวดหัว เป็นต้น -การรักษา: ในรายที่เป็นมาก แพทย์จะให้ยาช่วย แต่บางรายที่เป็นไม่มากแพทย์อาจจะพูดคุยให้คำแนะนำเพื่อให้อาการดีขึ้น **ดังนั้นจึงแนะนำให้ ควรเล่าถึงภาวะทางอารมณ์ให้คนใกล้ชิดหรือคนในครอบครัวเพื่อให้อารมณ์ผ่อนคลายและช่วยแก้ไขปัญหานะคะ หากอาการไม่ดีขึ้น ควรไปพบแพทย์เพื่อรับการวินิจฉัยและได้รับการรักษาอย่างเหมาะสม. เป็นกำลังใจให้นะคะ